b'\n_START_ARTICLE_\nSteroid\n_START_PARAGRAPH_\nSteroid\xc2\xa0je organska spojina s \xc5\xa1tirimi obro\xc4\x8di, razporejenimi v dolo\xc4\x8deno\xc2\xa0molekularno konfiguracijo. Nekaj primerov\xcb\x90\xc2\xa0lipidni\xc2\xa0holesterol, spolna hormona\xc2\xa0estradiol in testosteron\xc2\xa0ter\xc2\xa0protivnetno zdravilo deksametazon. Steroidi imajo dve glavni biolo\xc5\xa1ki funkciji: nekateri (npr. holesterol) so pomembne komponente celi\xc4\x8dne membrane, ki spremenijo membransko fluidnost, mnogi steroidi pa so\xc2\xa0signalne molekule, ki vklju\xc4\x8dijo\xc2\xa0steroidne receptorje._NEWLINE_Steroidni osnovni skelet\xc2\xa0je\xc2\xa0sestavljen iz sedemnajstih ogljikovih atomov, povezanih v \xc5\xa1tiri "kondenzirane" obro\xc4\x8de: tri \xc5\xa1est\xc4\x8dlenske\xc2\xa0cikloheksanske\xc2\xa0obro\xc4\x8de (obro\xc4\x8di A, B in C na prvi sliki) in en pet\xc4\x8dlenski\xc2\xa0ciklopentanski\xc2\xa0obro\xc4\x8d (obro\xc4\x8d D). Steroidi se med seboj razlikujejo po funkcionalnih skupinah, vezanih na ta \xc5\xa1tiriobro\xc4\x8dno jedro, in po\xc2\xa0oksidacijskem stanju\xc2\xa0obro\xc4\x8dev. Steroli\xc2\xa0so oblika steroidov s\xc2\xa0hidroksilno\xc2\xa0skupino na polo\xc5\xbeaju 3 in skeletom, ki izvira iz holestana. \xc2\xa0Lahko se razlikujejo tudi bolj izrazito glede na spremembe obro\xc4\x8dne strukture (npr.\xc2\xa0cepitve\xc2\xa0obro\xc4\x8da, ki vodijo do\xc2\xa0sekosteroidov, kot je\xc2\xa0vitamin D\xe2\x82\x83)._NEWLINE_Na stotine steroidov najdemo v rastlinah, \xc5\xbeivalih\xc2\xa0in glivah. Vsi steroidi nastajajo v celicah iz\xc2\xa0lanosterola\xc2\xa0(pri \xc5\xbeivalih in glivah) ali cikloartenola\xc2\xa0(pri rastlinah). Lanosterol in cikloartenol izhajata iz ciklizacije\xc2\xa0triterpena\xc2\xa0skvalena.'